

CSORVÁS VÁROS POLGÁRMESTERE

5920 Csorvás, Rákóczi u. 17. Tel: 66/258-001 e-mail: pmh@csorvas.hu

**ELŐTERJESZTÉS**

**Csorvás Város Önkormányzata Képviselő-testületéhez**

**a „Fenntartható versenyképes városfejlesztés” tárgyú,**

**TOP\_Plusz-6.2.1-23 azonosítószámú felhívásra**

**benyújtható pályázat tárgyában**

***Tisztelt Képviselő-testület!***

A TOP Plusz Fenntartható városfejlesztés eszközének alapja az Európai Bizottság Európai Regionális Fejlesztési Alap felhasználási szabályait összegző jogszabályának 9. cikke. Békéscsaba a 2021-2027-es uniós programozási időszakban nem egyedül tervez, hanem a várostérségéhez tartozó településekkel, így Csorvás városával együtt. Ez erőteljesen meghatározza az egyes projektek forrásának mértékét, a projektek számát és benyújtásának módját. A várostérségben zajló beruházások megvalósítása minden esetben az érintett települések kölcsönös együttműködési megállapodásán alapul.

Augusztus hónapban megjelent a „Fenntartható versenyképes városfejlesztés” tárgyú, TOP\_Plusz-6.2.1-23 azonosítószámú pályázati felhívás, amelyre Békéscsaba és várostérsége pályázatok benyújtására jogosult a felhívásban meghatározott mértékben és módon.

A projekt fizikai befejezésére a megkezdésétől számított legfeljebb 60 hónap áll rendelkezésre.

A felhívás meghirdetésekor a támogatásra rendelkezésre álló keretösszeg Csorvás vonatkozásában: 400 millió Ft (100 % támogatási intenzitással).

A felhívás keretében az alábbi tevékenységek támogathatóak önállóan (a teljesség igénye nélkül):

*Helyi gazdaságfejlesztés tevékenységcsoport vonatkozásában:*

*Vidéki gazdaság üzleti infrastrukturális hátterének támogatása.*

*Önkormányzati, saját közétkeztetési célokat szolgáló fejlesztések támogatása.*

*Önállóan támogatható tevékenység:*

1. Új épület építése, létesítése, a szükséges épületgépészeti beruházások végrehajtása.
2. Meglévő épületek átalakítása, bővítése, korszerűsítése, helyreállítása, felújítása, a szükséges épületgépészeti beruházások végrehajtása.
3. Főzőkonyha és konyhai előkészítő fejlesztéséhez kapcsolódó infrastruktúra kialakítása, bővítése.

*Kötelezően megvalósítandó, önállóan nem támogatható tevékenységek:*

Akadálymentesítés.

Szórt azbeszt mentesítése – amennyiben releváns.

Energiahatékonysági intézkedések.

Nyilvánosság biztosítása.

*Választható, önállóan nem támogatható tevékenységek:*

* + 1. A főtevékenységhez kapcsolódó szükséges eszközök, berendezések beszerzése.

A pályázat összeállításához több szakmai dokumentum elkészítése is szükséges, a pályázati felhívásban meghatározott szakmai előírások alapján. A pályázat szakmai előkészítését a Békéscsabai Városfejlesztési Nonprofit Kft. végzi.

A rendelkezésre álló költségkeret figyelembevételével szükséges az épület részletes megtervezése, amely jelenleg folyamatban van, a véglegesítéshez még további szakmai egyeztetések szükségesek.

*A pályázat keretében megvalósuló beruházás rövid bemutatása, figyelembe véve a pályázati felhívás keretrendszerét:*

A tervezéssel érintett épület rendeltetése: Csorvás Város Önkormányzata tulajdonában lévő intézményi főzőkonyha. A főzőkonyha által ellátott intézmények: általános iskola, óvoda, bölcsőde, idősek otthona, otthoni szociális ellátáshoz kiszállítás.

A konyha kapacitása jelenleg 500 adag/nap.

*A tervezési program főbb elemei:*

- a kapacitás tervezett bővítésének mértéke mintegy 100 adag, az összkapacitás így 600 adag,

- a konyhatechnológiai eszközök bővítése, korszerűsítése,

- a meglévő konyha üzemi helyiségeinek felújítása, átalakítása a korszerű konyhatechnológiai előírásoknak megfelelően,

- a konyhaüzem helyiségeinek bővítése a szükséges mértékben,

- a meglévő étkező átalakítása, felújítása, esetlegesen alapterületének és befogadóképességének növelése,

- az étkező szükség szerinti átalakítása,

- az új étkezőhöz szükséges kiegészítő helyiségek létesítése (vizesblokkok, akadálymentes WC, takarítószer tároló, kézmosó előtér stb.),

- épületgépészeti és épületvillamossági korszerűsítés,

- épületenergetikai felülvizsgálat és korszerűsítés, a meglévő épületszerkezetek utólagos hőszigetelésével, igény- és előírás szerinti megújuló energiaforrások biztosítása.

Kérem a Tisztelt Képviselő- testületet, hogy az előterjesztést vitassa meg, és a fentiek alapján hozza meg döntését.

HATÁROZATI JAVASLAT

Csorvás Város Önkormányzata Képviselő-testületének

…../2023. (X.4.)

határozata

1. Csorvás Város Önkormányzatának Képviselő-testülete úgy dönt, hogy az Önkormányzat pályázatot nyújt be az Önkormányzat kizárólagos tulajdonában lévő 5920 Csorvás, István király utca 34. szám (HRSZ: 309/1) alatt lévő konyhaépület fejlesztésére a „Fenntartható versenyképes városfejlesztés” tárgyú, TOP\_Plusz-6.2.1-23 azonosítószámú pályázat keretében.

Csorvás Város Önkormányzatának Képviselő-testülete a projekt teljes költségére összesen legfeljebb 400.000.000,- Ft összegű támogatást igényel. Csorvás Város Önkormányzatának konzorciumi partnere a Békéscsabai Városfejlesztési Nonprofit Kft. (5600 Békéscsaba, Szent István tér 7.) A pályázat nem igényel saját forrást.

1. Csorvás Város Önkormányzatának Képviselő-testülete felhatalmazza Baráth Lajos polgármestert a pályázat benyújtásához szükséges nyilatkozatok, megállapodások és szerződések aláírására.

Felelős: Baráth Lajos polgármester

Határidő: 2023. december 31.

Csorvás, 2023. szeptember 26.

Baráth Lajos sk.

polgármester